Nóg ŉ BMW-blitsbuksieBMW het ŉ geskiedenis van allerhande interessante rygoed. Ek was ŉ klein tjokker toe die E30-boksvorm-325i die Bee-Em van die dag was. Ek was nog op skool toe die E36 dolphin shape M3 in Suid-Afrika bekendgestel is. Elke petrolkop wou een hê! Dinge het egter verander en mense soek nou óf ŉ warm luikrug soos VW se GTI, óf ŉ sportnutsvoertuig. Waar dinge ook heelwat verander het, is wat ŉ mens as “warm” beskou. Toe ek ŉ laaitie was, was ŉ CTi Golfie warm. Groot manne het met Cortina XR6’e gespeel. ŉ XR6 het maar 90 kW gehad. ŉ Warm luikrug het vandag oor die 200 kW. Toe kom Mercedes-Benz met sy belaglike A45 AMG vorendag. 280 kW … van ŉ viersilinder. Já – hy het wel vierwielaandrywing, maar steeds – dis mal. Toe skuif die mikpunt vir ŉ “warm” luikrug aan en nou is minder as 200 kW maar bietjie flou. BMW glo hy het die antwoord vir die matige “warm” luikrug. Die M135i. Dis nie ŉ volbloed-M-kar nie, maar amper daar. Dit is ŉ 1-reeks BMW wat ŉ voorwielaangedrewe platform deel met die MINI Countryman. Nou, daar is vir my die eerste probleem. ŉ BMW is agterwielaangedrewe … of was nog altyd. Ek sal sê dat BMW vierwielaandrywing regkry in produkte soos sy M5, maar die M135i het nie vierwielaandrywing nodig nie. Nie in Suid-Afrika waar dit nie sneeu nie, in elk geval. Verder is die M135i ŉ doodgewone BMW-luikrug. Die stilering is mooierig, so ook die binneruim. As jy BMW’s gewoond is, is alles ergonomies uitgelê en presies waar dit hoort. Die sitplekke is voorwaar gemaklik en die bougehalte uit die boonste gestoeltes. Wat van die enjin? Dit is BMW se warmste weergawe van sy 2.0-viersilinderturbopetrolenjin. Hy bied 225 kW en 450 Nm. En 0–100 km/h duik op in ŉ ratse 4,8 sekondes en hy sal aanhou draf tot ŉ indrukwekkende, dog elektronies beperkte 250 km/h. Ritgehalte is ietwat van ŉ probleem vir my deesdae. Almal is agter padhouvermoë aan. Gepaardgaande daarmee én die alewige vraag na groter wiele word ritgehalte lelik belemmer. Die M135i loop op enorme 19”-wiele. Ja, dit lyk mooi – maar daar is amper geen profiel op die band nie. Maak geen fout – waar die teer mooi is en jy dynamic traction kies, kan die M135i nogal mooi dans. Dit is moeilik om die M135i op te som. Dis mooi, loop soos ŉ windhond, klou soos ŉ neet én is lig op brandstof op die oop pad, maar hy laat my effe koud. Die sjarme van ŉ sessilinderenjin en agterwielaandrywing is weg, en ek soek dit. Dit was BMW se resep, al vir dekades. Die M135i is ook nie goedkoop nie. Ek is oortuig daarvan dat die R73 000 meer vir ŉ M240i, eerder die beter besluit sal wees. Die reeks lyk só: Die reeks word gedek deur ŉ 2 jaar/onbeperkte km-waarborg en 5 jaar/100 000 km- omvattende instandhoudingsplan. Die kompetisie lyk só: 5 jaar/90 000 km- diensplan 5 jaar/100 000 km- omvattende instandhoudingsplan 5 jaar/90 000 km- diensplan 5 jaar/90 000 km- diensplan 5 jaar/100 000 km- omvattende instandhoudingsplan 3 jaar/75 000 km- diensplan Die mark is wyd in dié segment. My gunsteling is die Golf R en Honda Civic, maar ek’t nog nie die Mercedes-AMG gery nie. Gaan toetsbestuur almal, een van hulle sal met jou gesels.